คลังลุยไฟตั้งโต๊ะแก้หนี้นอกระบบ
กิตติรัตน์ไฟเขียวแบงก์รัฐตั้งโต๊ะรับแก้หนี้ เฟ้นชุมชนร่วมสางหนี้นอกระบบ
22 ม.ค. 2556

กิตติรัตน์ไฟเขียวแบงก์รัฐตั้งโต๊ะรับแก้หนี้ เฟ้นชุมชนร่วมสางหนี้นอกระบบ
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ได้เสนอแผนการแก้ไขหนี้นอกระบบให้ นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาแล้ว โดยจะให้สถาบันการเงินของรัฐถือเป็นภารกิจหลักของธนาคารในการให้บริการเหมือนกับการให้บริการสินเชื่อหรือฝากเงิน โดยให้มีการเปิดช่องตั้งโต๊ะในทุกสาขาว่ารับแก้ไขหนี้นอกระบบ
สำหรับกระบวนการทำงานนั้น หากเห็นว่ามีลูกหนี้นอกระบบที่ยังเข้าระบบเงินกู้ของธนาคารไม่ได้ ให้ส่งไปที่คณะกรรมการปรับโครงสร้างหนี้ ที่มีผู้ว่าราชการจังหวัดนั้นๆ และจะให้ตำรวจ กรมสรรพากร เข้ามาร่วมเป็นกรรมการ เพื่อเจรจากับเจ้าหนี้ในการลดเบี้ยหรือเงินต้น เพื่อให้ลูกหนี้นอกระบบมีฐานะที่ดีขึ้น ก่อนจะส่งกลับไปให้สถาบันการเงินของรัฐปล่อยกู้เพื่อนำมาชำระหนี้นอกระบบอีกครั้ง
นายสมชัย กล่าวว่า นายกิตติรัตน์ เห็นชอบกับแนวทางดังกล่าว แต่ได้สั่งให้ศึกษาเพิ่มเติม โดยหาแนวทางให้ผู้นำชุมชน ทั้งกองทุนสวัสดิการชุมชน กองทุนหมู่บ้าน เข้ามามีส่วนร่วมในการแก้ไขปัญหาด้วย ซึ่งองค์กรดังกล่าวมีการช่วยแก้หนี้นอกระบบอยู่แล้ว เช่น ให้ลูกหนี้มาออมเงินก่อนจะให้กู้เงินไปใช้หนี้นอกระบบต่อไป
ผู้อำนวยการ สศค. กล่าวว่า ตอนนี้ สศค. จะคิดรูปแบบให้ผู้นำชุมชนเข้ามามีส่วนร่วมในการแก้ไขหนี้นอกระบบให้มากขึ้นอย่างไร ซึ่งตอนนี้มีชุมชนประมาณ 5,000 แห่ง เป็นชุมชนที่มีความเข้มแข้งประมาณ 10% ที่จะมีการทำโครงการนำร่องนำทุกหน่วยมารวมแก้ไขหนี้นอกระบบร่วมกันทั้งแบงก์รัฐ ชุมชนท้องถิ่น และหน่วยงานภาครัฐ
ทั้งนี้ เห็นว่าการแก้ไขหนี้นอกระบบยังไม่ครอบคลุมทั้งประเทศ หากการนำร่องประสบความสำเร็จจะขยายออกไปมากขึ้น
นายสมชัย กล่าวว่า ในส่วนของแบงก์รัฐจะให้ธนาคารออมสินเป็นแกนหลักในการเข้าไปแก้ไขหนี้นอกระบบ เพราะมีความพร้อมทั้งบุคลากรและเครื่องมือเทคโนโลยี อย่างไรก็ตามแบงก์รัฐทุกแห่งต้องร่วมแก้ไขหนี้นอกระบบ ซึ่งจะเป็นตัวชี้วัดผลงานตัวหนึ่งของธนาคาร สำหรับระยะยาวจะมีการออกกฎหมาย รับรองให้เจ้าหนี้นอกระบบปล่อยกู้ได้ถูกต้องตามกฎหมาย โดยสามารถคิดดอกเบี้ยแพงได้